ওয়েব ডেস্ক : শহরে বৃদ্ধের রহস্য মৃত্যু। আজ সকালে নিউআলিপুরের O ব্লকের একটি বাড়ি থেকে উদ্ধার হয় মলয় কুমার মুখোপাধ্যায় নামে বছর ৮২ র ব্যক্তির দেহ। প্রাথমিক তদন্তে পুলিসের অনুমান, এটি খুনের ঘটনা। দোতলা বাড়ির একতলায় থাকতেন ওই বৃদ্ধ। দোতলায় থাকতেন বৃদ্ধের ছেলে , ছেলের বউ। বৃদ্ধের দেখভালের জন্য যে আয়া কাজ করেন, আজ সকালে কাজ করতে এসে তারই নজরে আসে  বিছানায় শোয়া বৃদ্ধের নিথর দেহ। দরজা খোলা ছিল। বিছানা জুড়ে রক্তের ছোপছোপ দাগ। ঘর লন্ডভন্ড। মুখ  রক্ত বেরোচ্ছে।   প্রাথমিক তদন্তে পুলিসের অনুমান, বাইরে থেকে এসেই কেউ শ্বাসরুদ্ধ করে খুন করেছে বৃদ্ধকে। খবর পেয়েই ঘটনাস্থলে আসে নিউ আলিপুর থানার পুলিস। চলে আসেন কলকাতা পুলিসের গোয়েন্দারাও। তল্লাসি চালিয়ে দেখা যায়, বাড়ির পেছনের দিকের গ্রিলের ওপর তারের জাল কাটা। পেছনের দরজার হ্যাচ বোল্ট ভাঙা। তদন্তের প্রয়োজনে আনা হয় পুলিস কুকুর। ঘটনাস্থলে যান ডিসি সাউথ প্রবীন ত্রিপাটি ও এডিসি অপরাজিতা রাই।